સુખી અને સમૃદ્ધ સમાજ તરીકે ઓળખાતા જૈન સમાજમાં એક નવી ચર્ચા છેડાઈ છે. પારસી સમાજમાં વસતી જે રીતે ઘટી રહી છે અને તેના અસ્તિત્વને ટકાવી રાખવાનો મોટો પડકાર ઊભો થયો છે ત્યારે હવે જૈન સમાજમાં જ આ મુદ્દે પણ ચિંતાની સાથે ચર્ચા છેડાઈ છે. ક્રાંતિકારી વિચાર ધરાવતા જૈન મુનિ વિમલસાગર સુરીજી મહારાજે પહેલી વાર જાહેરમાં જૈન સમાજની ઘટતી જતી વસતી અંગેનો મુદ્દો ઉઠાવ્યો હતો. હવે ધીરેધીરે તેમની વાત સાથે સંમત થનારો વર્ગ મોટો થઈ રહ્યો છે. સમાજને ગમે કે ના ગમે પણ પહેલી વાર વડોદરામાં વિમલસાગર સુરીજી મહારાજે સમાજની કડવી વાસ્તવિકતાને સામે લાવવાનો પ્રયાસ કર્યો છે.